Ejja nibdew bis-Sirja. Illum stedint lill-president tal-Kunsill lokali ta' Aleppo biex jindirizza personalment lill-mexxejja sabiex jinstema' leħen in-nies ta' Aleppo, tal-inqas b'dan il-mod simboliku. Biex inkun ċar, waqt li quddiemna għandna l-brutalità tar-reġim Sirjan u s-sostenituri tiegħu, ta' min isemmi r-Russja u l-Iran, m'aħniex effettivi daqs kemm nixtiequ. Iżda m'aħniex indifferenti għat-tbatija tal-poplu Sirjan. Ser nagħmlu pressjoni fuq atturi globali oħra li jinsabu fis-Sirja permezz tal-mezzi diplomatiċi kollha disponibbli. L-għan huwa ċar: il-ftuħ minnufih tal-kurituri umanitarji biex tidħol l-għajnuna f'Aleppo, u biex jiġu evakwati fis-sigurtà l-persuni ċivili b'superviżjoni internazzjonali newtrali. Għandu jkun hemm aċċess sħiħ u bla xkiel għall-persunal mediku u l-ħaddiema umanitarji kollha. Il-protezzjoni tal-persuni ċivili hija l-prijorità assoluta. Punt ieħor fuq l-aġenda kien il-migrazzjoni. Il-mexxejja saħqu fuq l-impenji tagħhom li jimplimentaw id-Dikjarazzjoni UE-Turkija, li titlob ukoll sforzi kontinwi min-naħa tat-Turkija. Ir-Rappreżentant Għoli Mogherini rrappurtat dwar il-progress mal-pajjiżi Afrikani. Pereżempju, is-sħubija tagħna man-Niġer qed tnaqqas l-għadd ta' nies li jużaw lill-faċilitaturi tad-dħul klandestin tal-persuni fil-Libja. Iżda nafu li jeħtieġ li jsir aktar, u allura ser niddiskutu dwar il-Libja u l-approċċ tagħna għar-rotta tal-Mediterran Ċentrali fis-summit informali tagħna li jmiss f'Malta fi Frar. Fir-rigward tar-riforma tas-sistema komuni tal-asil, il-Prim Ministru Muscat ser ikompli b'din il-ħidma fil-presidenza tiegħu. L-għan ser ikun li jintlaħaq kunsens. Fir-rigward tal-Ukrajna, għamilna li stajna sabiex ngħinu biex jiġi salvat il-Ftehim ta' Assoċjazzjoni li diġà ġie ratifikat minn 27 stat membru u l-Parlament Ewropew. Adottajna deċiżjoni li torbot legalment mill-mexxejja biex tiffaċilita r-ratifika fin-Netherlands. Din id-deċiżjoni tindirizza t-tħassib kollu espress mill-votanti Netherlandiżi aktar kmieni din is-sena. Issa r-responsabbiltà hija tan-Netherlands. Ir-ratifika hija importanti mhux biss għall-Ukrajna, iżda wkoll għall-pożizzjoni ġeopolitika u l-kredibbiltà tal-Ewropa. Qed noqogħdu fuq il-kollegi Netherlandiżi tagħna. Illum qbilna wkoll dwar li tiżdied il-ħidma tagħna fil-qasam tas-sigurtà u d-difiża, fi sħubija man-NATO. Huwa evidenti li jeħtieġ li l-Ewropa tagħmel aktar biex twettaq ir-responsabbiltajiet internazzjonali tagħna u tipproteġi ċ-ċittadini tagħna. Ħadna l-impenn li nżidu l-kooperazzjoni u nallokaw aktar riżorsi għas-sigurtà u d-difiża. Fir-rigward tal-Brexit, kien hemm laqgħa informali qasira tal-UE27 fejn iffinalizzajna l-arranġamenti proċedurali u erġajna kkonfermajna l-prinċipji tagħna, jiġifieri l-indiviżibbiltà tal-erba' libertajiet, il-bilanċ tad-drittijiet u l-obbligi u r-regola "ebda negozjati mingħajr notifika". Adottajna l-istruttura organizzattiva fejn il-Kunsill Ewropew żamm il-kontroll politiku fuq il-proċess, u fejn il-Kummissjoni kienet in-negozjatur tal-Unjoni. U Michel Barnier kien il-Kap Negozjatur tal-Kummissjoni. Fl-aħħar nett, nixtieq nirringrazzja lill-Prim Ministru Fico u t-tim tiegħu għal presidenza li rnexxiet tassew u li kienet produttiva. Mhux biss ospitajtu s-summit storiku tal-UE27 fi Bratislava, iżda bis-saħħa tal-professjonaliżmu tagħkom irnexxielkom ukoll twettqu għadd ta' wegħdiet minn Bratislava. Biex nagħti xi ftit eżempji, il-ftehim tal-Kunsill dwar l-Istrumenti għad-Difiża tal-Kummerċ, il-Mekkaniżmu ta' Sospensjoni tal-Viża u l-Kodiċi tal-Fruntieri ta' Schengen. Mela ppermettuli nispiċċa billi nerġa' nirringrazzja lil Robert Fico u lill-Presidenza Slovakka kollha ta' prestazzjoni mill-aqwa.